CELEX: 32018D1803
Language: sl
Date: 2018-11-20 00:00:00
Title: Izvedbeni sklep Komisije (EU) 2018/1803 z dne 20. novembra 2018 o odobritvi Franciji, da sklene sporazum s Saint Barthélemyjem, Saint Pierre in Miquelonom, Novo Kaledonijo, Francosko Polinezijo ter Walliškimi in Futunskimi otoki, da se prenosi sredstev med Francijo in vsakim od teh območij obravnavajo kot prenosi sredstev znotraj Francije v skladu z Uredbo (EU) 2015/847 Evropskega parlamenta in Sveta (notificirano pod dokumentarno številko C(2018) 7434)

22.11.2018   
               
               
                  SL
               
               
                  Uradni list Evropske unije
               
               
                  L 296/35
               
            
         IZVEDBENI SKLEP KOMISIJE (EU) 2018/1803
         z dne 20. novembra 2018
         o odobritvi Franciji, da sklene sporazum s Saint Barthélemyjem, Saint Pierre in Miquelonom, Novo Kaledonijo, Francosko Polinezijo ter Walliškimi in Futunskimi otoki, da se prenosi sredstev med Francijo in vsakim od teh območij obravnavajo kot prenosi sredstev znotraj Francije v skladu z Uredbo (EU) 2015/847 Evropskega parlamenta in Sveta
         
            
               (notificirano pod dokumentarno številko C(2018) 7434)
            
         
         (Besedilo v francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2015/847 Evropskega parlamenta in Sveta z dne 20. maja 2015 o informacijah, ki spremljajo prenose sredstev, in razveljavitvi Uredbe (ES) št. 1781/2006 (1), ter zlasti člena 24 Uredbe,
         ob upoštevanju zahteve Francije v skladu s členom 24 Uredbe (EU) 2015/847,
         ob upoštevanju naslednjega:
         
                     (1)
                  
                  
                     Franciji je bilo z Odločbo Komisije 2009/853/ES (2) odobreno odstopanje glede prenosa sredstev med Saint Pierre in Miquelonom, Mayotte, Novo Kaledonijo, Francosko Polinezijo, Walliškimi in Futunskimi otoki ter Francijo.
                  
               
                     (2)
                  
                  
                     Francija je 24. marca 2017 vložila zahtevo za podaljšanje odstopanja pri uporabi člena 24 Uredbe (EU) 2015/847 za prenose sredstev med Saint Barthélemyjem, Saint Pierre in Miquelonom, Novo Kaledonijo, Francosko Polinezijo, Walliškimi in Futunskimi otoki ter Francijo.
                  
               
                     (3)
                  
                  
                     Francoska čezmorska ozemlja, zajeta v Odločbi 2009/853/ES, se razlikujejo od tistih, za katere se zahteva podaljšanje odstopanja. Zahteva Francije zato spada na področje uporabe člena 24(1) Uredbe (EU) 2015/847.
                  
               
                     (4)
                  
                  
                     V skladu s členom 24(3) Uredbe (EU) 2015/847 so se od 24. marca 2017 prenosi sredstev med Saint Barthélemyjem, Saint Pierre in Miquelonom, Novo Kaledonijo, Francosko Polinezijo, Walliškimi in Futunskimi otoki ter Francijo začasno obravnavali kot prenosi sredstev znotraj Francije.
                  
               
                     (5)
                  
                  
                     Države članice so bile 25. maja 2018 po pisnem postopku Odbora za preprečevanje pranja denarja in financiranja terorizma obveščene o mnenju Komisije, da je prejela potrebne informacije za presojo zahteve Francije.
                  
               
                     (6)
                  
                  
                     Položaj Saint Barthélemyja v razmerju do Unije se je spremenil – s Sklepom Sveta št. 528/2012/EU (3) je postal čezmorska država in ozemlje, pridruženo Uniji. Na podlagi Monetarnega sporazuma z dne 12. julija 2011 med Evropsko unijo in Francosko republiko (4) je Saint Barthélemy del valutnega območja Francije, na navedenem ozemlju pa je zakonito plačilno sredstvo euro.
                  
               
                     (7)
                  
                  
                     Položaj Mayotte v razmerju do Unije se je prav tako spremenil – s Sklepom Sveta št. 2014/162/EU (5) je postal francoski čezmorski departma in ena najbolj oddaljenih regij Unije. Mayotte torej ne bi smel biti zajet s tem sklepom.
                  
               
                     (8)
                  
                  
                     Saint Pierre in Miquelon, Nova Kaledonija, Francoska Polinezija ter Walliški in Futunski otoki niso sestavni del ozemlja Unije, kakor je določeno v skladu s členom 349 Pogodbe. Vendar pa so Saint Pierre in Miquelon v skladu z Odločbo Sveta 1999/95/ES (6) ter Nova Kaledonija, Francoska Polinezija, Walliški in Futunski otoki na podlagi Protokola št. 18 o Franciji, priloženem Pogodbi o delovanju Evropske unije, del valutnega območja Francije in je v njih zakonito plačilno sredstvo euro.
                  
               
                     (9)
                  
                  
                     Saint Barthélemy, Saint Pierre in Miquelon, Nova Kaledonija, Francoska Polinezija ter Walliški in Futunski otoki zato izpolnjujejo merilo iz točke (a) drugega pododstavka člena 24(1) Uredbe (EU) 2015/847.
                  
               
                     (10)
                  
                  
                     Izvajalci plačilnih storitev iz Saint Barthélemyja, Saint Pierre in Miquelona, Nove Kaledonije, Francoske Polinezije ter Walliških in Futunskih otokov neposredno sodelujejo v francoskih plačilnih in poravnalnih sistemih, in sicer v CORE ali Target2-Banque de France. Zato izpolnjujejo merilo iz točke (b) drugega pododstavka člena 24(1) Uredbe (EU) 2015/847.
                  
               
                     (11)
                  
                  
                     Da bi se lahko predpisi EU uporabljali v Saint Barthélemyju, Saint Pierre in Miquelonu, Novi Kaledoniji, Francoski Polineziji ter Walliških in Futunskih otokih, mora Francija v ta namen sprejeti posebno zakonodajo. Odredba št. 2016-1635, zlasti njena člena 18 in 19, ki jo je Francija sprejela 1. decembra 2016, zagotavlja, da so navedena območja v svoje pravne rede vključila določbe v skladu z Uredbo (EU) 2015/847.
                  
               
                     (12)
                  
                  
                     Saint Barthélemy, Saint Pierre in Miquelon, Nova Kaledonija, Francoska Polinezija ter Walliški in Futunski otoki so zato sprejeli enaka pravila, kot so bila sprejeta v skladu z Uredbo (EU) 2015/847, in od izvajalcev plačilnih storitev zahtevajo, da jih uporabljajo in tako izpolnjujejo pogoj iz točke (c) drugega pododstavka člena 24(1) navedene uredbe.
                  
               
                     (13)
                  
                  
                     Zato je primerno, da se Franciji odobri zahtevano odstopanje.
                  
               
                     (14)
                  
                  
                     Ukrepi, predvideni s tem sklepom, so v skladu z mnenjem Odbora za preprečevanje pranja denarja in financiranja terorizma –
                  
               SPREJELA NASLEDNJI SKLEP:
         
            Člen 1
            Franciji se odobri sklenitev sporazumov s Saint Barthélemyjem, Saint Pierre in Miquelonom, Novo Kaledonijo, Francosko Polinezijo ter Walliškimi in Futunskimi otoki, da se prenosi sredstev med navedenimi ozemlji in Francijo obravnavajo kot prenosi sredstev znotraj Francije za namene Uredbe (EU) 2015/847.
         
         
            Člen 2
            Odločba 2009/853/ES se razveljavi.
         
         
            Člen 3
            Ta sklep je naslovljen na Francosko republiko.
         
         
            V Bruslju, 20. novembra 2018
            
               
                  Za Komisijo
               
               Věra JOUROVÁ
               
                  Članica Komisije
               
            
         
         
            (1)  UL L 141, 5.6.2015, str. 1.
         
            (2)  Odločba Komisije 2009/853/ES z dne 26. novembra 2009 o odobritvi Franciji, da sklene sporazum s Saint Pierre in Miquelonom, Mayotte, Novo Kaledonijo, Francosko Polinezijo ter Walliškimi in Futunskimi otoki, da se prenosi sredstev med Francijo in vsakim od teh območij obravnavajo kot prenosi sredstev znotraj Francije v skladu z Uredbo (ES) št. 1781/2006 Evropskega parlamenta in Sveta (UL L 312, 27.11.2009, str. 71).
         
            (3)  Sklep Sveta št. 528/2012/EU z dne 24. septembra 2012 o spremembi Sklepa 2001/822/ES o pridružitvi čezmorskih držav in ozemelj Evropski skupnosti („Sklep o pridružitvi čezmorskih držav“) (UL L 264, 29.9.2012, str. 1).
         
            (4)  Monetarni sporazum med Evropsko unijo in Francosko republiko o ohranitvi eura na Saint-Barthélemyju po spremembi položaja tega otoka v razmerju do Evropske unije (UL L 189, 20.7.2011, str. 3).
         
            (5)  Sklep Sveta 2014/162/EU z dne 11. marca 2014 o spremembi Odločbe 2004/162/ES glede njene uporabe za Mayotte od 1. januarja 2014 (UL L 89, 25.3.2014, str. 3).
         
            (6)  Odločba Sveta 1999/95/ES z dne 31. decembra 1998 v zvezi z monetarnimi sporazumi v francoskih ozemeljskih skupnostih Saint-Pierre-et-Miquelon in Mayotte (UL L 30, 4.2.1999, str. 29).